Nordjylland har en kedelig bundplacering, når det gælder sager om voldelige eller seksuelle overgreb på børn og unge. Det viser den første samlede statistisk fra landets fem børnehuse.

Børnehus Nord hjælper i sager, hvor der er viden eller mistanke om voldelige eller seksuelle overgreb på børn. En ny årsstatistik fra Socialstyrelsen viser, at Nordjylland havde flere børnehussager per barn i 2015 end landsgennemsnittet. I Region Nordjylland har der været 1,3 sager per 1000 børn forbi Børnehus Nord, imens landsgennemsnittet ligger på 0,9 sager per 1000 børn. - Jeg tror primært, at det siger noget om, at de nordjyske kommuner er gode til at opspore de her sager og så tage dem alvorligt, siger Ulla Wedege Penning, der er leder hos Børnehus Nord. I statistikken kan man også se, at 80 procent af de nordjyske sagerne er startet ved kommunen. Gennemsnittet for hele landet er 87 procent, og dermed ligger de nordjyske kommuner i bunden. Men lederen af Børnehus Nord mener ikke, at tallet betyder, at de nordjyske kommuner er dårligere til at indberette sager. - Der er nogen sager, der starter ved politiet, hvis for eksempel en far eller en mor henvender sig til politiet først, og så sender politiet en underretning til kommunen, som derefter henvender sig til os. På den måde er sagen principielt startet hos politiet, og det er vores registrering, der kommer ud i de her tal. Det kunne lige så godt være i sygehusregi, siger Ulla Wedege Penning.